|  |
| --- |
| **Ps. 24:1-10**  **“Wie kan dit waag en is welkom om na God toe te gaan?”**  *Andries Burger, Pinetown Gemeente, 14 Januarie 2024* |

*Sing:* *Lied 163:1; Ps. 92:1,6,7(T); Lied 519:1-4; Ps. 119:14, 18, 27(C); “Vrede”*

Ons weet nie verseker wanneer Dawid hierdie gedig geskryf het nie, maar dit was waarskynlik toe hy die ark van die Here na Jerusalem toe gebring het.

Ons lees daarvan in 2 Samuel 6.

Die ark was die simbool van God se teenwoordigheid, maar dit was lank by die Filistyne wat dit gebuit het in die slagveld waarin die Eli se seuns Hofni en Pinehas gesneuwel het.

Die eerste poging om die ark te gaan haal het in só ŉ katastrofe geëindig dat ons lees dat Dawid só bang geword het vir God dat hy nie die hele proses om die ark Jerusalem toe te bring vir eers net daar gestaak het.

God se bevel aan Moses was dat slegs die priesters die ark mog dra met draaghoute. Maar Dawid het dit op ŉ wa gesit en toe die osse struikel het die ark begin kantel. Om te keer dat dit nie omval nie, het ŉ man met die naam Ussa sy hand uitgesteek om die ark se val te keer.

Toe hy egter sy onrein, sondige hand uitsteek om aan hierdie allerheilige simbool van God se teenwoordigheid te vat het God hom onmiddellik op die plek laat sterf.

Dit sou Dawid waarskynlik ook laat terugdink na wat ons in Lev. 10 lees toe Aäron se seuns Nadab en Abihu wierook offers aan God wou bring, maar nie God se voorskrifte daarvoor gevolg het nie, en God hulle toe summier met vuur verteer het!

Dit laat mens verstaan waarom Dawid hierdie psalm sou skryf met die vraag oor wie dit kan waag om in God se teenwoordigheid te kom.

Met sy tweede poging om die ark te gaan haal het Dawid God se voorskrifte gevolg en daarom is hy opgewondeheid aan die einde van die Psalm –

dat die stad sy poorte moet oopmaak vir die simbool van God se teenwoordigheid om in te kom, en in die simboliek dan vir die Here self wat ingaan.

**Lees << Psalm 24:1-10 >>**

*v. 6 en v.10 “Sela” – ons weet nie regtig wat dit beteken nie. Dit was waarskynlik ŉ nota wat met die musiek of die liturgie te doen gehad het. Soos om bv van toonaard te verander voor die lofroep om die poorte vir die Koning oop te maak, of dalk ŉ oomblik van stilte voor die lied verder gaan. (Soos party ou mense lankal gesê het “Sela!” wanneer jy nou moet stilbly oor ŉ onderwerp waaroor hulle klaar gepraat het...)*

Wanneer mens oor God dink en oor Hom praat is dit baie belangrik om te onthou wie Hy is.

Dit ís so dat Hy in Christus naby ons gekom het; soos een van ons geword het sodat die ewige Seun van God, ons sy vriende en sy broers en susters noem...

Maar ons moet altyd besef dat Hy die Almagtige is wat hemel en aarde, ook elkeen van ons geskape het.

Selfs al het Hy ons as kinders aangeneem omdat ons in Christus glo, selfs al roep ons Hom aan as ons Vader, moet ons ŉ geweldige respek, ŉ baie hoë agting vir Hom hê.

Soos die Bybel bedoel as ons lees dat ons God moet vrees.

Dit pas net eenvoudig nie dat ons enigsins familiêr met en oor Hom sal praat as byvoorbeeld die “Ou Man daarbo” of die “Oubaas in die hemel” nie.

Die sondige wêreld doen dit want hulle het geen agting vir Hom nie want hulle ken Hom nie – anders sou hulle versigtiger oor Hom gepraat het.

Maar gelowiges kén Hom – as die Almagtige Skepper van alle sigbare en onsigbare dinge.

Dink aan die magtigste ding wat daar kan wees, die sterkste krag in die heelal –

Is dit iets soos swaartekrag wat planete en sterre op hulle plekke hou?

Of dalk die kragte wat protone in ŉ atoom kern bymekaar hou –

dink maar aan die geweldige hoeveelheid energie wat vrygestel word in ŉ kernbom wanneer daardie atoomkragte losgebreek word.

Wat dit ook al sou wees en hoe kragtig en magtig dit ook al sou wees –

sal ons vergeet dat Hy wat die gemaak het en wat dit steeds in beheer hou soveel sterker en magtiger is?

Dít is die God met wie ons te doen het!

Ons moet besef met wie Hy is ...

nie Iemand met wie jy voetjie-voetjie kan speel nie...

Daar is ŉ ander kant van hierdie Almagtige God wat ons ook in gedagte moet hou – sy absolute heiligheid.

En daarom sy verterende haat en sy vlammende woede oor sonde en

sy sekere oordeel en ewige, helse straf van enigeen wat nie presies voldoen aan die vereistes wat Hy gestel het toe Hy ons geskape het nie.

Die wêreld hou hulle hiervoor ook blind en doof – maar God se volk weet van beter...

Gelowiges ken sy gramskap en sy woede en sy oordele baie goed.

Soos Moses dit in Psalm 90:11 al erken met die vraag “*Wie ken die krag van God se toorn en sy haat vir sonde beter as sy dienaars?”*

Ons leer dit ken uit sy Woord en Hy maak ons oë oop

om te besef dat soveel van die verskrikking oor die wêreld heen sy oordeel is en

dat dit nog maar net ŉ voorsmakie is van wat verseker al erger sal word soos die sy finale oordeel en verheerliking al nader kom.

As jy weet met wie jy te doen het, dan volg die vraag van v. 3 byna outomaties...

“Wie kan dit waag om in God se teenwoordigheid te kom,

wie kan dit waag om in sy heiligdom in te gaan.”

Dit is die bedoeling van die vraag oor wie dit kan waag om God se berg op te gaan.

Die verwysing kom van die gebeure in Exodus 19 waar God sy volk by Sinaiberg ontmoet het nadat Hy hulle uit Egipte bevry het.

God het die volk onder die berg bymekaar laat kom om sy verbond met hulle te sluit, maar niemand kon eers aan die berg raak nie.

Sy opdrag aan Moses lees ons in Ex. 19:12, 12*Jy moet rondom die berg vir die volk 'n grens vasstel en vir hulle sê: Julle moet oppas om nie op die berg te klim of selfs aan sy helling te raak nie. Elkeen wat aan die berg raak, moet beslis doodgemaak word.*

God openbaar Homself van die berg af, die berg van God is simbolies vir God sy heiligdom waar Hy teenwoordigheid is.

En Hy is so volkome heilig dat geen sondige mens naby Hom kon kom nie.

*Wie kan dit waag om in God se heiligdom in sy teenwoordigheid te kom?*

En dan gee die Heilige Gees die antwoord deur die woorde van v.3-6 wat Hy in Dawid geïnspireer het.

Iemand wie se hande rein is, wie se optrede sonder sonde is...

Iemand wie se hart suiwer is, wie se gedagtes en bedoelings sonder sonde is en wie se gewete suiwer skoon is...

Iemand wat bedrog vermy, wat nooit eens ŉ enkele skelm gedagte het nie...

Iemand wat nie ŉ valse eed aflê, wat op absoluut op God alleen vertrou...

Iemand wat net na God se wil vra en Hom in oorgawe met toewyding in heiligheid dien...

Só iemand sal God se seën ontvang en God se geregtigheid...

Dawid sou waarskynlik nie so duidelik besef het wie Hy hier beskryf nie...

maar het jy agtergekom?

Is daar so ŉ mens wat dit nie net kan waag nie,

maar wat met vrymoedigheid in God se heiligdom kan ingaan

omdat Hy absoluut suiwer van hart en rein van hande is?

Is daar een? Ja daar is...

Jesus Christus van Nasaret – niemand anders nie!

Hy kan en Hy het...

Sy lewe was sonder sonde en daarom het Hy God se geregtigheid ontvang.

Vir Hom is daar lofsange gesing soos ons in v.7-10 gelees het.

Met sy hemelvaart het Hy nie net in God se ewige hemelse heiligdom ingegaan nie, maar Hy het God se troon te bestyg soos ons in Op. 5 lees.

Daar is ŉ mens langs God op sy heerserstroon.

Want Hy is nie net seun van Maria deur die wonderwerk van die Heilige Gees nie,

maar terselfdertyd ook die ewige Seun van die Lewende God.

En ons, die res van die ganse mensdom, ek en jy?

Dink maar aan jou lewe – dalk was daar gruwelike sondes en dalk nie, selfs ons vroomste oomblikke is verwronge van onheiligheid.

Kan ek en jy dit durf waag om die berg van God op te gaan?

Om sy heiligdom te betree in sy allerheilige teenwoordigheid?

Met ons sondige spartelende lewensverhale?

Kan ons dit waag, sal ons welkom wees?

Ja...

Maar net wanneer ons in Christus glo en ons in sy voetspore volg...

Want die pad wat Hy geloop het teen God se berg op,

het Hy ook vir ons geloop wat in Hom glo en wat Hom volg...

God maak dit só duidelik in sy Woord dat blindes dit kan sien en dowes dit kan hoor...

Laat ek jou herinner aan ŉ paar daarvan:

1 Joh. 3:5 wat sê dat Christus as mens verskyn het om ons wat in Hom glo se sondes weg te neem.

2 Kor. 5:21 dat ons God se geregtigheid ontvang omdat Jesus wat sonder sonde was, in ons plek as ŉ sondaar behandel is.

Heb. 9:14 wat sê dat Christus Homself as ŉ volkome offer gegee het aan God sodat sy lewensbloed ons gewetens sou bevry van die las van ons sondedade.

Heb. 10:19-20 dat Hy met sy bloedoffer vir ons ŉ nuwe pad gemaak het deur sy geskeurde liggaam heen tot in die heiligdom van God.

In Jes. 1:18 maak God die belofte dat al was ons skarlaken rooi van sonde, sal Hy ons wit maak soos sneeu, en in Op 7:9-10 lees ons die uiteindelik vervulling daarvan wanneer elkeen wat in Christus glo – uit elke nasie, stam, volk en taal – saam in sy heiligdom voor God se troon sal wees in wit klere van God se geregtigheid.

Wie mag teen God se berg opgaan, wie sal dit waag om die Almagtige God se heiligdom in te gaan in sy allerheilige teenwoordigheid?

Nét Jesus Christus... en elkeen wat in Hom glo!

En wat dan van God se vereistes in v. 4-6? Dit geld steeds vir ons ook...

Vir Jesus was dit in die volgorde soos in die psalm.

Sy hande was rein, sy hart suiwer ... daarom het Hy God se geregtigheid ontvang.

Vir ons wat glo is dit net mooi andersom...

Christus is ons Redder en

omdat ons in Hom glo ontvang ons sy geregtigheid, en

daarmee saam maak Hy deur die werk van die Heilige Gees

ons gewetens skoon en ons hande rein en ons harte suiwer...

sodat ons vra wat God se wil is en ons Hom van harte dien met oorgawe en toewyding.

Wie mag die berg van die Here opgaan?

Nét Jesus Christus... en elkeen wat in Hom glo...

En nou voel dit reg vir ŉ “Sela” pouse in stille oordenking van hierdie wonder wat God uit genade bewerk vir elkeen wat in Hom glo...

Want nou besef ons waarom ons ook in oorgawe saam kan uitroep...

Laat daar vreugde en opgewondenheid wees vir Koning wat in sy heiligdom ingaan!

Watter Koning? Die Here, sterk en geweldig - die Oorwinnaar!

In watter heiligdom gaan Hy in?

Die hemelse heerlikheid van die Almagtig (Hand 1:9, Op. 5),

maar ook die gemeente wat saam ŉ geestelike huis is waarin God woon (Ef. 2:21),

maar ook elke gelowige hart wat ŉ tempel is vir God die Heilige Gees (1 Kor. 6:19).

Laat daar vreugde en opgewondenheid wees vir Koning wat in sy gemeente is en in die hart van elkeen van sy kinders!

Watter Koning – die Here, sterk en geweldig, die oorwinnaar!

Opgesom:  
God is Almagtig en Allerheilig!

Wie sal dit waag om in sy teenwoordigheid in te gaan?

Net Jesus Christus alleen...

en elkeen wat in Hom glo... en daardeur sy geregtigheid ontvang het.

(Gelowiges wat deur die werk van die Heilige Gees lewe met ŉ suiwer gewete en rein hande, en op niks en niemand anders vertrou nie, maar by God vra na sy wil en dit met oorgawe doen.)

Wees bly, vier fees want die magtige Koning wil ingaan.

Watter Koning?

Die Here, sterk en geweldig, die Here, ons Redder, oorwinnaar in elke stryd.

Amen